Orlandon Pulse-yökerhossa 49 ihmistä murhannut Omar Mateen oli yökerhon kanta-asiakas, joka hakeutui sinne etsimään miehiä seksiseuraksi. Uutisissa tässä on nähty ristiriita, ja nettikeskusteluissa on tämän perusteella kiistetty koko iskun poliittisuus.

Uutisten perusteella ei voi tietää oliko Omar homo- vai biseksuaali. Naissuhteissaan hänen on kuitenkin kerrottu olleen tunnekylmä, misogynistinen ja väkivaltainen. Tällaisia aviomiehiä tulee usein niistä homomiehistä, jotka patriarkaalinen yhteisö tai arvot pakottavat heteroavioliittoon (esimerkiksi Tšetšeniassa). Joka tapauksessa Mateen tunsi seksuaalista vetoa miehiin, mikä ei ole islamistille, äärioikeistolaiselle tai stalinistille sen erikoisempaa kuin kenellekään muullekaan.

Monet natsipuolueen ja erityisesti natsien SA-joukkojen johtajista olivat homoja, esimerkiksi Ernst Röhm. Itävallan uuden äärioikeiston pitkäaikainen johtaja Jörg Haider oli biseksuaali. Stalin teki homoseksuaalisuudesta vankeudella rankaistavan rikoksen, mutta Stalinin aikaisen NKVD:n julmin johtaja Nikolai Ježov oli homo-tai biseksuaali. Nykyvenäjän äärioikeistosta löytyy myös paljon homo- ja biseksuaaleja, esimerkkinä 9 henkeä murhanneen BORN-järjestön aatteellinen johtaja Ilja Gorjatšev. Isisistä paenneiden lausuntojen mukaan miesten välinen seksi on tavallista Isisin harjoitusleireillä , tosin loikkarit eivät ole kovin luotettava tietolähde.

Yhdysvaltojen vankiloissa istuu useampikin homoja murhannut homofoobikko-homo/biseksuaali Elliot Morales tappoi kaksi homoa vuonna 2013, ja sai viharikoksesta elinkautisen . Vuonna 2011 serkukset David Jenkins ja Anthony Jenkins kidnappasivat Kevin Pennington ja yrittivät murhata tämän, Jenkinsit saivat elinkautisen viharikoksesta. Aikaisemmin Pennington oli kieltäytynyt seksistä Davidin kanssa. Vuonna 2009 biseksuaali Shawn Freemore ja hänen ystävänsä Ian Seagraves murhasivat Michael Goucherin, jonka ensimmäinen oli houkutellut treffeille. Seagraves kehuskeli murhalla Myspacessa. Vuonna 2006 neljän miehen homoja ryöstellyt jengi houkutteli Michael Sandyn tapaamiseen. Paetessaan ryöstäjiä Sandy jäi auton alle, minkä seurauksena hänestä tuli aivokuollut. Jengiläisistä kaksi oli homoseksuaaleja. Nelikko tuomittiin taposta ja ryöstöstä.

Vuonna 1997 ensi-iltaan tulleessa erinomaisessa dokumentissa Licensed to kill on haastateltu homofobisista viharikoksista tuomittuja miehiä. Dokumentissa haastateltu haastateltu elinkautista tuomiota homofobisista murhista istuva Jay Johnson on homo.

On olemassa ainakin yksi tutkimus homofobian ja tukahdutetun homoseksuaalisuuden yhteydestä. Heteroseksuaalisille miespuolisille koehenkilöille näytettiin homopornoa, ja homovastaiset kiihottuivat siitä useammin kuin verrokkiryhmä. Tutkimuksen otos ei kuitenkaan ole kovin suuri (n = 35,n = 29), enkä tiedä onko sitä onnistuttu toistamaan.

En ole koskaan kuullut yhdestäkään tutkimuksesta joka viittaisi seksuaalisuuden ja poliittisen suuntauksen korreloivan millään tavalla. Homoseksuaaleja on kaikkien mahdollisten poliittisten aatteiden kannattajien joukossa, ja todennäköisesti suhteellisesti yhtä paljon. Tosin aihetta on hankalaa tutkia, koska osa homofobisia aatteita kannattavista homo- ja biseksuaaleista ei myönnä suuntautumistaan edes anonyymisti.

Poliittiset näkemykset määrittelevät kuitenkin varmasti sitä, kuinka sinut homoseksuaali on oman seksuaalisuutensa kanssa. Homofobisen, vaikkapa islamistisen, stalinistisen tai äärioikeistolaisen maailmankatsomuksen omaksunut homo joutuu henkiseen ristiriitaan, joka toisinaan johtaa äärimmäiseen väkivaltaan.

Omar Mateen ja muut väkivaltaiset homofobit ovat ennen kaikkea itse vastuussa teoistaan. Vastussa ovat kuitenkin myös homofobiset ideologiat, ja arkipäivän homofobia. Jälkimmäinen läpäisee yhteiskunnan maailman kaikissa maissa ja joka pitää yllä homofobisia aatteita niin kauan kun siitä ei päästä eroon. Islamismi ei ole Yhdysvalloissa valtavirran aate, mutta Talibania tukeva perhe ja yhteiskunnan läpäisevä homofobia olivat varmasti tekijöitä Omar Mateenin aatteellisen kehityksen takana.

Vain pieni osa homofobisesta väkivallasta on homojen itsensä tekemää. Tämä väkivalta on kuitenkin ääriesimerkki siitä mihin itsensä kieltäminen ja seksuaalinen tukahduttaminen voi johtaa. Henkinen pahoinvointi on usein seurausta yhteisön ja yhteiskunnan sairaudesta, ja Orlandon joukkomurha muistuttaa ennen kaikkea tästä.

Antti Rautiainen